বিশ্বনাথ জিলাৰ বিহালী থানাৰ অন্তৰ্গত বাঁহবাৰী ঘাটত ব্ৰহ্মপুত্ৰত গা ধুবলৈ গৈ শুকুৰবাৰৰ পৰা সন্ধানহীন হৈ থকা দুই যুৱক অভিজিত শইকীয়া (২৭) আৰু গৌতম বৰা (১৭)ৰ মৃতদেহ আজি উদ্ধাৰকাৰী দলে উদ্ধাৰ কৰে।
মৃত গৌতম বৰাৰ ঘৰ গুৱাহাটীৰ পাঞ্জাবাৰীত আৰু অভিজিত বিহালীৰ স্থানীয় বাসিন্দা। মৃত্যুৰ এমাহ পূৰ্বে বিবাহ পাশত আবদ্ধ হৈছিল অভিজিত।
শুকুৰবাৰে বিয়লি ৩ মান বজাত দুয়োজন যুৱকে ব্ৰহ্মপুত্ৰত গা ধুবলৈ ওলাই গৈছিল। বহু দেৰিলৈ দুয়ো উভতি নহা বাবে পৰিয়ালৰ লোকৰ মাজত হাহাকাৰ লাগে আৰু বহু সময় ধৰি বিচৰাৰ পাছতো যুৱক দুজনৰ কোনো শুংসূত্ৰ নোলোৱাত তেওঁলোকে আৰক্ষীক খবৰ দিয়ে।
খবৰ পোৱাৰ লগে লগেই গহপুৰত থকা এচ ডি আৰ এফৰ দল ঘটনাস্থলীত উপস্থিত হয় যদিও আন্ধাৰ হোৱা বাবে বেছি সময়লৈ উদ্ধাৰ অভিযান চলাব নোৱাৰিলে।
আজি ৰাতিপুৱা ৭ মান বজাৰে পৰা এচ ডি আৰ এফ আৰু এন ডি আৰ এফৰ ১৫ জনীয়া সন্মিলিত উদ্ধাৰকাৰী দল এটাই তিনিখন ৰবৰ বোটেৰে অভিযান চলাই দুই যুৱকৰ মৃতদেহ উদ্ধাৰ কৰিবলৈ সক্ষম হয়।
আনহাতে, গুৱাহাটীৰ পৰা মোমায়েকৰ ঘৰলৈ ফুৰিবলৈ আহি এনেদৰে অকাল মৃত্যুক সাৱতিব লগা হোৱাত গৌতমৰ ঘৰত শোঁকৰ ৰোল উঠাৰ লগতে দুয়োজন যুৱকৰ মৃত্যুই এতিয়া সমগ্ৰ বিহালী অঞ্চলতে শোঁকৰ ছাঁ পেলাইছে।
Get the latest Assamese news from Assam and NorthEast India. নৰ্থ-ইষ্ট নাও এটা মাল্টি-এপ ভিত্তিক সম্পূৰ্ণভাৱে আঞ্চলিক, দ্বিভাষিক নিউজ প'ৰ্টেল। পেচাদাৰী ব্যক্তিৰ এটা গোটৰ নেতৃত্বত এই ডিজিটেল অসমীয়া বাতৰি প্ৰতিষ্ঠানটোৱে উত্তৰ-পূবৰ আঠখন ৰাজ্য আৰু এইবোৰৰ প্ৰতিৱেশী দেশকেইখনৰ প্ৰতিটো খা-খবৰ সামৰি লোৱাৰ চেষ্টা কৰিব। দুটাকৈ ইংৰাজী এপ আৰু এটা অসমীয়া এপৰ সংস্কৰণ থকা এইটোৱে হ'ল এই ধৰণৰ প্ৰথমটো নিউজ প'ৰ্টেল। আমি ৰাজনৈতিকভাৱে নিৰপেক্ষ আৰু দক্ষিণ-পূব আৰু দক্ষিণ এছিয়াৰ মাজৰ প্ৰকৃত বা-বাতৰিৰ সাঁকোৰ ভূমিকা ল'বলৈ চেষ্টা কৰিম।
